4.11.2015

**OIKEUSTIETEIDEN TIEDEKUNNAN ALUMNITOIMINNASTA VUODELTA 2015**

1. **Yleistä**

**Koko Lapin yliopiston samoin kuin oikeustieteiden tiedekunnan alumnitoiminta on osa Lapin yliopiston laatutyötä. Se edesauttaa verkottumista, elinikäistä oppimista, monialaisuutta, vahvistaa yliopiston ja tiedekunnan asemaa alueellisena, valtakunnallisena ja kansainvälisenä vaikuttajana sekä yhteistyökumppanina niin tutkimus- kuin opetustyössäkin. Alumnitoiminta on myös tiedekunnan yhteiskuntasuhteiden hoitamista ja tiedekunnan positiivisen julkisuuskuvan ylläpitämistä.**

**Alumnien merkitys ja palaute ovat tärkeitä myös opetuksen ja tutkimuksen kehittämisessä. Tiedekunnasta valmistuneet jo työelämässä olevat kykenevät arvioimaan koulutuksensa laatua ja antamaan palautetta tutkintojen kehittämiseksi. Samalla sieltä saadaan uusia mielenkiintoisa aiheita tutkimus- ja tutkielma-aiheiksi täydentämään myös tiedekunnan omia tutkimusprojekteja.**

**Alumnitoiminnalla voidaan madaltaa monissa tapauksissa myös työelämään siirtymisen kynnystä. Harjoittelupaikat alumnien alaisuudessa ja työpaikoilla edesauttavat työelämään siirtymistä. Viimeaikoina myös tiedekunnan omien harjoittelupaikkojen määrää onkin lisätty ja kuluvana vuonna on käynnistetty vuosikurssien välinen haastekilpailu harjoittelupaikkojen lisäämiseksi. Tavoitteena on, että jokainen tiedekunnan opiskelija voisi olla harjoittelemassa opintojensa aikana. Tässä tiedekunnan alumneilla on merkittävä tehtävä.**

**Alumnitoiminnalla on tiedekunnasta valmistuneiden verkottumisen kannalta tärkeä tehtävä. Pääkaupunkiseudulle on perustettu Lapin yliopiston oikeustieteiden tiedekunnasta ja sitä edeltäneestä Lapin korkeakoulun oikeustieteiden osastosta oikeustieteellisen tutkinnon suorittaneille tarkoitettu alumniyhdistys Kaamos r.y.**

**Kaamoksen tarkoituksena on toimia yhdyssiteenä tutkinnon suorittaneiden lakimiesten välillä sekä edistää yhteistyötä ammatissa toimivien oikeustieteellisen tutkinnon suorittaneiden ja oikeustieteen ylioppilaiden välillä. Tämän lisäksi yhdistyksen tarkoituksena on tukea opiskelua, opetusta ja tutkimusta Lapin yliopiston oikeustieteiden tiedekunnassa sekä edistää tutkinnon suorittaneiden sijoittumista työelämään.**

**Yliopisto on päättänyt vuonna 2015 vuoden alumni -arvon myöntämisestä vuosittain henkilölle, joka on toiminnallaan edistänyt yliopiston ja työelämän välistä yhteistyötä. Ensimmäiseksi vuoden alumniksi on valittu Rovaniemen hovioikeuden presidentti Marianne Wagner-Prenner, jolle myönnettiin vuoden alumnin tunnustus Lapin yliopiston vuosijuhlassa 27.2.2015.**

1. **Vuoden 2015 toiminnasta**

**Lapin yliopiston oikeustieteiden tiedekunta ja oikeustieteen opiskelijoiden ainejärjestö Artikla r.y. ovat täyttäneet 36 vuotta vuonna 2015. Päätapahtuma oli 23.-25.10.2015 järjestetty oikeustieteiden tiedekunnan järjestyksessään toinen Ensilumen Alumniseminaari ”Oikeus ja Sovinto”. Seminaarissa käsiteltiin sovitteluoikeutta tukijan, syyttäjän, asianajan ja tuomarin näkökulmasta. Lopuksi teemasta järjestettiin vielä paneelikeskustelu.**

**Seminaarin ja alumnitapahtuman järjestelyistä vastasivat oikeustieteiden tiedekunta, Rovaniemen hovioikeus ja Lapin käräjäoikeus. Päivien järjestelyissä oli mukana myös oikeustieteen ylioppilaiden yhdistys Artikla r.y. ja alumnijärjestö Kaamos r.y. Osallistujia alumniseminaarissa oli kaiken kaikkiaan noin 60.**

**Virallisen ohjelman lisäksi on järjestettiin kurssitapaamisia. Niin ikään alumnit saattoivat osallistua Artiklan järjestämään vuosijuhlaan.**

**Vuonna 1979 aloittaneiden alumnien kurssitapaamiseen osallistui 69 opintonsa aloittaneesta 36 alumnia. Alumniseminaarin ohjelmaan sisältyi myös vierailu Rovaniemen hovioikeuteen, jossa tiedekunnan vuoden 1979 alumni hovioikeuden presidentti Marianne Wagner-Prenner esitteli hovioikeuden toimintaa ja tiloja. Käräjätuomari Jyrki Kiviniemi kertoi puolestaan Lapin käräjäoikeudesta ja sen toiminnasta.**

**Seminaarin yhteyteen oli järjestetty runsaasti myös vapaamuotoista alumniohjelmaa kiertoajeluineen ja illallisineen. Samalla sovittiin myös alumnitoiminnan tehostamisesta tulevaisuudessa. Vetovastuuseen toiminnasta lupautui tiedekunnasta valmistunut ja tohtoriksi väitellyt alumni yhteistyössä tiedekunnan, Artiklan ja Kaamos r.y.:n kanssa.**

**Seminaarissa sovittiin, että vastaavantyyppinen alumniseminaari tullaan järjestämään jatkossakin siten, että se ajoitetaan Artiklan kv. viikon yhteyteen lokakuun lopulle viikolle 43. Vuosittaiseen alumnitapaamiseen on tarkoitus kutsua jatkossa kolmen eri vuosikurssin sisäänotot kerrallaan siten, että vuonna 2016 kokoontuvat 1980, 1990 ja 2000 aloittaneet oikeustieteen opiskelijat.**

**Alumnitapahtumassa sovittiin myös siitä, että mainitut vuosikurssit haastavat seuraavat vuosikurssit harjoittelupaikkojen saamiseksi ja lisäämiseksi niin, että kaikilla oikeustieteen opiskelijoilla olisi harjoittelupaikka tarjolla.**

**Varadekaani kertoi käynnissä olevasta varainkeruukampanjasta yliopiston hyväksi kannustaen alumneja osallistumaan siihen. Varainkeruukampanja jatkuu vuoden 2017 loppuun saakka.**

**Tiedekunnan alumnit ovat käyneet vetämässä tiedekunnan opiskelijoille ammattiin ohjaavia kursseja. Näistä kursseista voidaan mainita esimerkiksi sovittelukurssi, syyttäjäkurssi, todistajan tuki ja tuomariura -kurssit.**

**Tiedekunnasta valmistuneiden kautta on järjestynyt myös mahdollisuus saada rahoitusta ja aiheita opinnäytetöiden tekemiseen.**

**Tärkeitä yhteistyökumppaneita ovat olleet mm. Rovaniemen hovioikeus, Lapin ja Oulun käräjäoikeudet, Trafi, ulosottovirasto, joihin on yhteistyössä tiedekunnan alumnien kanssa järjestetty harjoittelupaikkoja ja annettu opinnäytetöiden aiheita.**

**Tiedekunnan alumnit ovat käyneet antamassa opetusta tiedekunnassa monista eri teemoista sekä myös oikeustapausopetusta. Vuosittain tammikuussa Levillä järjestettäville Kaamos -luennoille on säännönmukaisesti osallistunut luennoitsijoina aktiivisia alumneja. Kertomusvuonna Kaamos -luennot järjestettiin 23.-25.1.2015.**

**Alumneille on järjestetty jatko- ja täydennyskoulutusta. Jatko- ja täydennyskoulutuksesta esimerkkinä mainittakoon aikanaan tiedekunnassa suunniteltu ja toteutettu tuomarikouluhanke. Valtaosa tuomarikouluun osallistuneista oli tiedekunnasta valmistuneita. Tuomarikoulua on jatkettu Rovaniemen hovioikeuspiirin tuomioistuinten lainkäytön laatuhankkeen laatupäivien nimellä. Kertomusvuonna laatupäivät järjestetään 26.-27.11.2015 Oulussa.**

**Alumneilta on saatu myös palautetta kuinka kehittää koulutusta ja tutkintoja, joten toiminta on ollut paitsi sidosryhmätoimintaa niin samalla myös osa laadunvarmistusjärjestelmää.**

**Oikeustieteiden tiedekunnassa maisteritasoisen perustutkinnon suorittaneita ajalla 1983-2015 (tilanne 30.10.2015) on yhteensä 2843 henkilöä.**